РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број 06-2/420-15

22. октобар 2015. године

Б е о г р а д

З А П И С Н И К

33. СЕДНИЦЕ ОДБОРА ЗА ПОЉОПРИВРЕДУ,

ШУМАРСТВО И ВОДОПРИВРЕДУ, ОДРЖАНЕ 21. ОКТОБРА 2015. ГОДИНЕ

Седница је почела у 9,05 часова.

Седници је председавао Маријан Ристичевић, председник Одбора.

Седници су присуствовали чланови Одбора: Зоран Антић, Миодраг Николић, Жарко Богатиновић, Милија Милетић, Марјана Мараш, Велимир Станојевић, као и Владан Милошевић, Дејан Нектаријевић, Младен Лукић, Надица Николић Танасијевић и Мирољуб Станковић, заменици чланова Одбора.

Седници нису присуствовали чланови Одбора: Јасмина Обрадовић, Верољуб Матић, Милан Ковачевић, Ђорђе Стојшић, Горан Ћирић, Јован Марковић, Милан Кораћ, Душан Петровић, Арпад Фремонд и Сабина Даздаревић.

Поред чланова Одбора седници су присуствовали: представници Министарства пољопривреде и заштите животне средине: Младен Младеновић, в.д. помоћник министра Сектора за правне и нормативне послове, Саша Стаматовић, в.д. директора Управе за шуме, Ружица Трипић, начелник Одељења за нормативне послове и хармонизацију прописа у области пољопривреде, Љиља Совиљ, начелник Одељења у Управи за шуме, као и представници средстава јавног информисања.

Већином гласова усвојен је следећи

Д н е в н и р е д

1. Разматрање Предлога закона о изменама и допунама Закона о шумама,у начелу,који је поднела Влада( број 322-2266/15 од 23. септембра 2015. године)
2. Разно .

Прва тачка дневног реда **– Разматрање Предлога закона о изменама и допунама Закона о шумама, у начелу, који је поднела Влада ( број 322-2266/15 од 23. септембра 2015. године)**

У уводним напоменама, Саша Стаматовић је истакао да је Управа за шуме уочила велики број недостатака у постојећем Закону о шумама и немогућности примене одређених одредби Закона и неусклађености са другим законима (Закон о јавним предузећима). По његовим речима, најзначајније измене у Закону су да је уведен систем за утврђивање, установљавање и поступање одређених субјеката који се баве шумарством у одређеним ванредним ситуацијама (непогодама), враћање надлежности шумарској инспекцији, постојећа 32 шумска подручја се укрупњавају у 7 шумских области.

Одбор је већином гласова (12 за), а на основу члана 156. став 3. Пословника Народне скупштине закључио да поднесе Народној скупштини следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о изменама и допунама Закона о шумама, у начелу.

За известиоца Одбора на седници Народне скупштине одређен је Маријан Ристичевић, председник Одбора.

У дискусији су учествовали народни посланици: Маријан Ристичевић, Жарко Богатиновић, Миодраг Николић, Младен Лукић, Владан Милошевић и Милија Милетић.

Друга тачка дневног реда - **Разно**

Под тачком-Разно, Маријан Ристичевић је упознао чланове Одбора са дописом Управе за ветерину да се дозвили промет хране која није декларисана у складу са важећим прописима, али уз обавештење потрошачима на расхладним витринама, ако се ради о заблуди потрошача. Инспектори треба да провере све произвођачке спецификације, декларисање производа у складу са важећим прописима, али да им се дозволи да до краја године потроше залихе и о томе воде евиденцију у складу са налогом директора Управе за ветерину.

Пошто других питања и предлога није било, седница је закључена у 10,20 часова.

Саставни део овог записника чини обрађени тонски снимак седнице Одбора.

СЕКРЕТАР ПРЕДСЕДНИК

Вељко Рацковић Маријан Ристичевић